Imtella' Diċembru 13, 2020 - Aġġornata 13 Ta' Diċembru, 2020 5:56pm Illum Malta qed tfakkar is-46 anniversarju ta' Jum ir-Repubblika. Fl-okkażjoni ta' din il-festa nazzjonali, il-President George Vella appella għall-għaqda nazzjonali li qal hija l-uniku sors ta' paċi. Dr Vella qal dan fl-isfont ta' dak li sejjaħ trawmi politiċi li għadda minnhom pajjiżna matul din is-sena li rat fost l-oħrajn il-ħatra ta' Prim Ministru u Kap tal-Oppożizzjoni f'nofs leġislatura. Il-President ma naqasx milli jsemmi l-isfidi li ġabet magħha l-pandemija bħala waħda mill-iktar kwistjonijiet li naqqxu s-sena, b'Dr Vella jieħu spunt minnha biex jislet l-importanza tal-għaqda biex il-pajjiż jerġa' jqum fuq saqajh ekonomikament. F'Jum ir-Repubblika, il-President Geoge Vella ddedika parti mid-diskors tiegħu għas-sitwazzjoni li ġabet magħha l-pandemija u qal li dan il-virus biddel ħajjet il-poplu ta' taħt fuq. Huwa semma kif l-impatt tal-Covid kienu ħżiena fuq l-ekonomija, b'mod partikolari t-turiżmu, iżda wkoll irrimarka li dawn l-aħħar xhur kienu ta' sfida għall-ħaddiema fis-settur tas-saħħa, kif ukoll għall-pazjenti u l-qraba ta' dawk li ntlaqtu mill-Covid. "Insellem il-memorja ta' dawk li mietu fuq il-virus u nesprimi s-simpatija mal-qraba biex iwennsu lil qrabatho ma setgħux ikunu qirbhom minħabba l-biża tat-tixrid tal-marda, u nsellem lil dawk kollha li għadhom jaħdmu bla serħan biex jgħinu lill-pazjenti". Dr Vella qal li kulħadd irid jingħaqad flimkien biex tingħeleb din l-isfida u b'impenn mill-awtoritajiet, in-negozjanti u l-ħaddiema terġa' tibda ddur l-ekonomija u jitkattar il-ġid. Il-President Vella rrefera għall-avvenimenti politiċi li qal huma rari fl-istorja politika Maltija, meta f'nofs leġislatura rreżenja l-Prim Ministru u nħatar ieħor ġdid, filwaqt li tneħħa b'vot intern l-Kap tal-Oppożizzjoni u nħatar ieħor ġdid ukoll. Dan ix-xenarju qal Dr Vella qanqal dibattitu dwar il-poteri tal-President tar-Repubblika u l-interpretazzjoni tal-Kostituzzjoni. Irrefera wkoll għat-tibdil meħtieġ fil-Kostituzzjoni, fost l-oħrajn qal imnebbaħ mir-rakkomandazzjonijiet tal-Kummissjoni Venezja. Indika li matul is-sena li ġejja se jkun qed jagħti spinta lill-Konvenzjoni Kostituzzjonali biex toħroġ b'aktar proposti dwar kif għandha tiġi riformata l-Kostituzzjoni Maltija. Sfida oħra li qal għandu pajjiżna hija li jsir ħaqq u ġustizzja ma' min jinstab ħati li b'xi mod kien parteċipi fil-qtil tal-ġurnalista Daphne Caruana Galizia. Il-President rrefera wkoll għall-ambjent u t-tniġġis u esprima t-tħassib tiegħu li pajjiżna qiegħed qrib wisq li jitlef il-bilanċ bejn il-ħarsien ambjentali u l-iżvilupp. Appella lill-awtoritajiet regolatorji tal-ambjent, biex jesiġu ħarsien strett tar-regolamenti fl-interess nazzjonali. Dr Vella rrefera wkoll għall-isfida tal-immigrazzjoni, u qal li jiddispjaċih li mhux qed jara soluzzjoni għal dan il-fenomenu, minkejja l-aħħar żviluppi li qegħdin iseħħu fil-Libja, bil-waqfien mill-ġlied, u t-taħdidiet biex jissaħħaħ il-pajjiż. Min-naħa l-oħra faħħar l-impenn li wriet l-Unjoni Ewropea biex tindirizza l-immigrazzjoni, anke jekk qal għad hemm pajjiżi li għadhom iżommu iebes fuq din il-problema. Fid-diskors tiegħu Dr Vella appella għall-għaqda nazzjonali. "Ma nistgħux nippridkaw il-paċi jekk ma nisbux il-paċi f'pajjiżna, għandna nies kapaċi, talenti kbar, nistgħu ma naqblux bejnietna imma nirrispettaw lil xulxin, jekk mifurdin niddgħajfu, jekk magħqudin nissaħħu" Il-President qal li hija l-għaqda biss l-uniku sors ta' paċi u ċ-ċavetta għas-suċċess ta' pajjiżna. Segwi d-diskors tal-President George Vella hawn: